Diari Oficial de la Generalitat Valenciana


Sumari del DOGV 9377, del 07-07-2022 (2022/6325)

RESOLUCIÓ d'1 de juliol de 2022, de la consellera d'Agricultura, Desenvolupament Rural, Emergència Climàtica i Transició Ecològica, per la qual s'estableixen les bases reguladores i es convoquen les ajudes per a la millora del proveïment i reducció de pèrdues en xarxes a municipis menors de 20.000 habitants de la Comunitat Valenciana.
------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   9377

Data del DOGV
:   07-07-2022

Secció del DOGV
:   III. ACTES ADMINISTRATIUS - B) SUBVENCIONS I BEQUES

Número del document
:   2022/6325


Data del document
:   01-07-2022

Organisme emissor
:   Conselleria d'Agricultura, Desenvolupament Rural, Emergència Climàtica i Transició Ecològica

Tipus de document
:   Resolució

Correcció d'errades

Anàlisi jurídica

 Descriptors 

:   * Conselleria d'Agricultura, Desenvolupament Rural, Emergència Climàtica i Transició Ecològica
    * ajuda pública

RESOLUCIÓ d'1 de juliol de 2022, de la consellera d'Agricultura, Desenvolupament Rural, Emergència Climàtica i Transició Ecològica, per la qual s'estableixen les bases reguladores i es convoquen les ajudes per a la millora del proveïment i reducció de pèrdues en xarxes a municipis menors de 20.000 habitants de la Comunitat Valenciana. [2022/6325]  
  
El Consell Europeu va acordar el 21 de juliol de 2020 un instrument excepcional de recuperació temporal denominat Next Generation EU (Pròxima Generació UE) per a fer front a les conseqüències econòmiques i socials de la pandèmia, el nucli del qual està constituït pel Mecanisme de recuperació i resiliència, la finalitat del qual és donar suport a la inversió i les reformes en els estats membres per a aconseguir una recuperació sostenible i resilient, al mateix temps que es promouen les prioritats ecològiques i digitals de la UE. Per a aconseguir aquests objectius, cada estat membre ha de dissenyar un pla nacional que incloga les reformes i els projectes d'inversió necessaris per a aconseguir aquests objectius. El Govern d'Espanya aprova el Pla de recuperació, transformació i resiliència, el primer eix del qual reforça la inversió pública i privada per a reorientar el model productiu, impulsant la transició verda. Dins del component 5, «Preservació del litoral i recursos hídrics», s'inclou dins de la inversió número 1, relativa a la «Materialització d'actuacions de depuració, sanejament, eficiència, estalvi, reutilització i seguretat d'infraestructures» (DSEAR), un pla per a la «Millora del proveïment i reducció de pèrdues en xarxes de xicotets i mitjans municipis», perquè, en municipis menors de 20.000 habitants, es puguen dur a terme inversions en els sistemes de proveïment per a la millora de l'eficiència, la reducció de pèrdues en les xarxes de distribució i la reparació i millora de la captació, els depòsits i instal·lacions de potabilització en xicotets i mitjans municipis, on el cost d'aquestes actuacions impossibilita l'execució real d'aquestes pel seu titular, i l'efecte de tot això es tradueix en un important estalvi d'aigua i energia, i en una millor garantia de subministrament.  
  
Per l'Acord del Consell de ministres de 6 de juliol de 2021 s'autoritza la proposta de distribució territorial per a l'execució de crèdits gestionats per les comunitats autònomes i les ciutats de Ceuta i Melilla, per al sotmetiment a la Conferència Sectorial de Medi Ambient, en el marc dels components 4, «Conservació i restauració d'ecosistemes i la seua biodiversitat», i 5, «Preservació de l'espai litoral i dels recursos hídrics», del Mecanisme de recuperació, transformació i resiliència per a l'exercici pressupostari 2021, per un import total de 807.317.447 euros.  
En la sessió de la Conferència Sectorial de Medi Ambient celebrada en data 9 de juliol de 2021, es va adoptar l'acord pel qual s'aproven els criteris de repartiment i la distribució territorial de crèdits esmentats en l'apartat anterior.  
En l'Acord de 9 de juliol de 2021 esmentat s'estableix que les comunitats autònomes hauran d'aprovar les bases de les convocatòries de concessió d'aquestes ajudes. El pla de «Millora del proveïment i reducció de pèrdues en xarxes de xicotets i mitjans municipis» té com a objectiu accelerar les inversions necessàries durant el trienni 2021-2023, concentrant en aquesta convocatòria un total de 100 milions - del Pla de recuperació, transformació i resiliència, perquè en municipis menors de 20.000 habitants es puguen dur a terme inversions en els sistemes de proveïment per a la millora de l'eficiència, la reducció de pèrdues en les xarxes de distribució i la reparació i millora de la captació, els depòsits i instal·lacions de potabilització en xicotets i mitjans municipis, on el cost d'aquestes actuacions impossibilita l'execució real d'aquestes pel seu titular, i l'efecte del qual es tradueix en un important estalvi d'aigua i energia, i en una millor garantia de subministrament en ajuda per a la construcció d'aquestes infraestructures; de la dotació pressupostària del qual, 7.017.390 - recauen a la Comunitat Valenciana.  
  
S'estableix així mateix en l'acord que «les comunitats autònomes hauran de realitzar l'adjudicació de les ajudes en el termini màxim de dotze mesos a comptar de l'aprovació de la distribució dels crèdits per la Conferència Sectorial de Medi Ambient».  
En l'última sessió de la Conferència Sectorial de Medi Ambient es va acordar ampliar en un termini màxim de sis mesos (fins al 09.01.2023) la data per a la resolució de les convocatòries per a la «Millora del proveïment i reducció de pèrdues en xarxes de xicotets i mitjans municipis», sempre que en la data de venciment actual, 9 de juliol de 2022, la comunitat autònoma haja publicat la convocatòria d'ajudes en el seu butlletí oficial; és a dir, existisca certesa sobre la seua resolució. Es proposa igualment prorrogar durant sis mesos el termini establit en la fita intermèdia de compliment, fins al 30 de juny de 2024, mantenint l'import establit en aquesta fita, així com la data final d'execució i la contribució a l'objectiu CID núm. 76 establit en l'acord. En cas contrari s'aplicarà el que s'estableix en el paràgraf tercer de l'apartat 4.2 de l'Acord de la Conferència Sectorial de 9 de juliol de 2021 quant al reintegrament dels crèdits transferits.   
De conformitat amb l'article 25.2.c de la Llei 7/1985, de 2 d'abril, reguladora de les bases del règim local, i l'article 34.a de la Llei 8/2010, de 23 de juny, de règim local de la Comunitat Valenciana, el municipi exercirà com a competència pròpia el proveïment d'aigua potable a domicili, sent un servei a prestar amb independència de la seua població, encara que en els municipis menors de 20.000 habitants serà la Diputació Provincial la que coordine la seua prestació, bé de manera directa o a través de consorcis, mancomunitats o altres fórmules, llevat que el municipi justifique davant de la Diputació que pot prestar el servei a un cost menor, tal com regula l'article 26.2 de la Llei 7/1985.  
  
D'altra banda, l'article 30.1 de la Llei 10/2001, de 5 de juliol, del Pla Hidrològic Nacional, indica que «el Ministeri de Medi Ambient impulsarà, en l'àmbit de les seues competències, la col·laboració amb les administracions autonòmiques i locals per a la gestió eficaç i sostenible dels proveïments urbans, promovent, entre altres, l'elevació del rendiment hidràulic dels sistemes, la col·locació de comptadors individuals, la instal·lació de dispositius i tecnologies estalviadores, la realització de dobles xarxes de distribució d'aigües, la limitació de l'ús d'espècies vegetals fortament demandants d'aigua i el foment de l'ús d'aigües reciclades, especialment per a usos esportius, lúdics o recreatius».  
La situació real del proveïment en xicotets i mitjans municipis és que, si bé són capaços de prestar el servei, manquen de capacitat tècnica i econòmica suficient per a una renovació i millora de la seua xarxa, la qual cosa es tradueix en un envelliment dels sistemes, un increment de les pèrdues d'aigua en la xarxa i una reducció de la garantia de subministrament.  
La Comissió Europea posa de manifest de manera recurrent aquesta situació. Així, en l'últim Informe-País d'Espanya, corresponent a l'any 2020, s'indica en l'apartat 4, Prioritats de reforma, punt 4.5, Sostenibilitat ambiental: «Pel que respecta a la gestió de l'aigua, és necessària més inversió en infraestructures per a reduir les fugues en les xarxes i millorar el subministrament d'aigua i el tractament de les aigües residuals. Segons les dades de l'INE, en 2016 es va perdre el 16,3 % de l'aigua subministrada a escala nacional i a la Comunitat Valenciana el 18,03 %».  
El Reial decret 1871/1985, d'11 de setembre, sobre el traspàs de funcions i serveis de l'Administració de l'Estat a la Comunitat Valenciana en matèria de proveïment, sanejament, canalització i defensa de marges en zones urbanes, en l'apartat B de l'annex I estableix les funcions que es traspassen a la Comunitat Valenciana, i entre aquestes especifica «Programar, executar i finançar, conjuntament amb les corporacions locals afectades, les inversions en les obres del seu interés en matèria de proveïment i sanejament de poblacions i defensa de marges en llits urbans».  
El Decret 7/2015, de 29 de juny, del president de la Generalitat, pel qual es determinen les conselleries en què s'organitza l'Administració de la Generalitat, assigna en l'article 9 a la Conselleria d'Agricultura, Desenvolupament Rural, Emergència Climàtica i Transició Ecològica, entre altres, la competència en matèria de recursos hídrics.  
El Decret 176/2020, de 30 d'octubre, del Consell, d'aprovació del Reglament orgànic i funcional de la Conselleria d'Agricultura, Desenvolupament Rural, Emergència Climàtica i Transició Ecològica, en l'article 14, estableix que la Direcció General de l'Aigua exerceix les funcions establides en l'article 70 de la Llei 5/1983, de 30 de desembre, del Consell, i les altres previstes en l'ordenament jurídic, en matèria de planificació, gestió i protecció de recursos hídrics; projectes d'infraestructures hidràuliques a la Comunitat Valenciana, construcció i explotació d'infraestructures hidràuliques, planificació i gestió de les conques internes de la Comunitat Valenciana, reutilització i estalvi de l'aigua.  
  
Els projectes del pla per a la «Millora del proveïment i reducció de pèrdues en xarxes de xicotets i mitjans municipis», seran finançats amb càrrec als fons Next Generation EU del Mecanisme de recuperació i resiliència de la Unió Europea, per la qual cosa els seran aplicables les especialitats previstes en l'article 44 del Reial Decret llei 36/2020, de 30 de desembre, pel qual s'aproven mesures urgents per a la modernització de l'Administració pública i per a l'execució del Pla de recuperació, transformació i resiliència i el Règim de gestió econòmica financera dels fons vinculats al Mecanisme de recuperació i resiliència i al REACT-EU regulat en la secció segona del capítol VI del Decret llei 6/2021, d'1 d'abril, del Consell, de mesures urgents en matèria economicoadministrativa per a l'execució d'actuacions finançades per instruments europeus per a donar suport a la recuperació de la crisi conseqüència de la covid-19.  
La Llei 8/2021, de 30 de desembre, de pressupostos de la Generalitat Valenciana per a l'exercici 2022, en el programa pressupostari 442.99, MRR. Emergència climàtica i transició ecològica, detalla en la línia S8825000, amb denominació «Millora del proveïment i reducció de pèrdues en xarxes de xicotets i mitjans municipis», que els beneficiaris previstos seran els ajuntaments de municipis menors de 20.000 habitants de la Comunitat Valenciana.  
Les entitats beneficiàries determinades en aquesta resolució són concordes amb les previstes en la línia S8825000 dels pressupostos de la Generalitat per a l'exercici 2022.  
En aplicació dels articles 3.3 i 4.3 del Decret 128/2017, del Consell, pel qual es regula el procediment de notificació i comunicació a la Comissió Europea dels projectes de la Generalitat dirigits a establir, concedir o modificar ajudes públiques, s'especifica que a les ajudes regulades en la present resolució convocatòria no els és aplicable l'article 107.1 del Tractat de funcionament de la Unió Europea quan l'Estat actua «exercint l'autoritat pública» (13) o quan les entitats públiques actuen «en qualitat d'administracions públiques» (14). Pot considerar-se que una entitat actua exercint l'autoritat pública quan l'activitat en qüestió forma part de les funcions essencials de l'Estat o està relacionada amb aquestes funcions per la seua naturalesa, pel seu objecte i per les normes a les quals està subjecta (15). En termes generals, llevat que l'Estat membre en qüestió haja decidit introduir mecanismes de mercat, les activitats que formen part intrínseca de les prerrogatives de l'autoritat oficial i que són exercides per l'Estat no constitueixen activitats econòmiques.  
  
S'ha iniciat el procediment de modificació del Pla estratègic de subvencions de la Conselleria i els seus organismes públics, recollit en la Resolució de 16 de juny de 2021, de la consellera d'Agricultura, Desenvolupament Rural, Emergència Climàtica i Transició Ecològica, perquè s'incloguen les noves ajudes associades al Pla de recuperació, transformació i resiliència que gestiona la Direcció General de l'Aigua.  
  
D'acord amb el que s'estableix en l'article 23 del Decret llei 6/2021, d'1 d'abril, del Consell, de mesures urgents en matèria economicoadministrativa per a l'execució d'actuacions finançades per instruments europeus per a donar suport a la recuperació de la crisi conseqüència de la covid-19, s'habilita la possibilitat de dictar les bases reguladores i la convocatòria mitjançant una resolució de la persona titular de la conselleria competent.  
Per tot això, fent ús de les atribucions conferides pel mencionat article 23 del Decret llei 6/2021, així com les competències que estableix l'article 10 del Decret 5/2019, de 16 de juny, del president de la Generalitat, pel qual es determinen el nombre i la denominació de les conselleries, i les seues atribucions, amb l'informe previ de l'Advocacia de la Generalitat i de la Intervenció Delegada, resolc:  
  
Primer. Aprovació de les bases reguladores i convocatòria  
Aprovar les bases reguladores i convocatòria de subvenció d'ajudes per a la millora del proveïment i reducció de pèrdues en xarxes a municipis menors de 20.000 habitants de la Comunitat Valenciana, contingudes en l'annex de la present resolució.  
  
Segon. Normativa aplicable  
Les ajudes regulades en la present resolució es regiran, a més de pel que es disposa en aquesta, pel que s'estableix en la normativa comunitària d'aplicació, i que bàsicament està constituïda, en aquest cas pel Pla de recuperació, transformació i resiliència, establit en el Reglament (UE) 2021/241, del Parlament Europeu i el Consell de 12 de febrer de 2021, actuacions l'efecte de les quals es tradueix en un important estalvi d'aigua, energia i en una millor garantia de subministrament; la Llei 38/2003, de 17 de novembre general de subvencions; la Llei 1/2015, de 6 de febrer, de la Generalitat, d'hisenda pública, del sector públic instrumental i de subvencions, i el Reial decret 887/2006, de 21 de juliol, pel qual s'aprova el Reglament de la Llei 38/2003, de 17 de novembre, general de subvencions.  
  
Tercer. Eficàcia  
La present resolució tindrà efectes des de l'endemà de la publicació en el Diari Oficial de la Generalitat Valenciana.  
Contra la present resolució, que posa fi a la via administrativa, es podrà interposar un recurs contenciós administratiu en el termini de dos mesos, a comptar des de l'endemà de ser publicada, davant de la Sala Contenciosa Administrativa del Tribunal Superior de Justícia de la Comunitat Valenciana, de conformitat amb el que es disposa en els articles 8 i 46.1 de la Llei 29/1998, de 13 de juliol, reguladora de la jurisdicció contenciosa administrativa. Tot això, sense perjudici de la interposició del recurs potestatiu de reposició, en el termini d'un mes des de l'endemà de la publicació, d'acord amb el que es disposa en els articles 123 i 124 de la Llei 39/2015, d'1 d'octubre, del procediment administratiu comú de les administracions públiques. En tot cas, no podrà simultaniejar-se la interposició del recurs de reposició amb el contenciós administratiu.  
  
València, 1 de juliol de 2022.- La consellera d'Agricultura, Desenvolupament Rural, Emergència Climàtica i Transició Ecològica: Mireia Mollà Herrera.  
  
  
  
ANNEX  
Bases reguladores per a la concessió d'ajudes per a la millora del proveïment i reducció de pèrdues en xarxes a municipis menors de 20.000 habitants de la Comunitat Valenciana  
  
Base primera. Objecte i finalitat  
1. L'objecte de les ajudes previstes en l'annex de la present resolució és la concessió de subvencions dirigida a actuacions en matèria de millora del proveïment i reducció de pèrdues en xarxes de distribució, la reparació i millora dels depòsits i instal·lacions de potabilització, en municipis de menys de 20.000 habitants de la Comunitat Valenciana.  
  
2. La finalitat d'aquestes ajudes és l'augment de l'eficiència i la millora de qualitat dels sistemes de proveïment d'aigua en les entitats locals, a fi d'aconseguir un desenvolupament sostenible.  
  
Base segona. Beneficiaris i requisits  
Podran adquirir la condició d'entitat beneficiària de les subvencions els ajuntaments menors de 20.000 habitants, d'acord amb el Reial decret 1065/2021, de 30 de novembre, pel qual es declaren oficials les xifres de població resultants de la revisió del padró municipal referides a l'1 de gener de 2021 (FQB 4251).  
  
Base tercera. Actuacions subvencionables  
Seran actuacions subvencionables les indicades a continuació:  
a) Les actuacions de millora i renovació del sistema de proveïment (captació, adducció, depòsits, potabilitzadores i xarxes de distribució).  
  
b) Aquelles actuacions encaminades a la reducció de pèrdues en les xarxes de proveïment que serveixen a xicotets i mitjans municipis.  
  
c) Materialització d'actuacions de depuració, sanejament, eficiència, estalvi, reutilització i seguretat d'infraestructura.  
  
Base quarta. Despeses subvencionables  
1. Seran despeses subvencionables:  
a) Les despeses d'inversió necessàries que tinguen per objecte l'execució d'obres de millora i renovació de sistemes de proveïment locals que serveixen a xicotets i mitjans municipis (captació, adducció i transport, depòsits, potabilitzadores i xarxes de distribució) i les encaminades a la reducció de pèrdues en les xarxes d'aquests sistemes de proveïment.  
Les actuacions objecte d'aquesta resolució hauran d'estar específicament destinades a aconseguir els objectius previstos en el pla: millora, renovació i reducció de pèrdues en els sistemes de proveïment, estalvi en el consum d'aigua i/o increment de la garantia de subministrament; tot això, aplicat a sistemes de proveïment locals que serveixen a municipis de menys de 20.000 habitants.  
b) Les despeses de les actuacions preparatòries prèvies necessàries en honoraris dels professionals intervinents, el cost de redacció dels projectes, direcció d'obra, coordinació de seguretat i salut, i qualsevol altra necessària durant el desenvolupament de les obres mentre es vinculen de manera directa a les operacions indicades en els anteriors apartats i, si és el cas, el visat pel col·legi professional corresponent, informes tècnics i certificats necessaris, fins a un import màxim corresponent a un percentatge màxim del 4 per cent (4 %) del pressupost de base de licitació de les obres, assenyalades en el paràgraf a).  
Perquè les despeses d'inversió siguen subvencionables hauran de complir simultàniament les següents condicions, que hauran de quedar acreditades en la documentació de què s'acompanyen les sol·licituds:  
a) Les actuacions es referiran a sistemes de proveïment locals que servisquen a municipis amb població menor de 20.000 habitants.  
b) Les actuacions objecte d'aquesta resolució hauran d'estar destinades específicament a aconseguir els objectius previstos en el pla: millora, renovació i reducció de pèrdues en els sistemes de proveïment, estalvi en el consum d'aigua i/o increment de la garantia de subministrament; tot això, aplicat a sistemes de proveïment locals que serveixen a municipis de menys de 20.000 habitants.  
c) Les actuacions hauran de comptar amb el compromís de l'Ajuntament o entitat local titular de la infraestructura amb l'execució i posterior explotació de les actuacions, així com de la seua conservació i manteniment.  
2. No seran despeses subvencionables:  
a) Despeses produïdes a conseqüència d'increment del preu del contracte d'obres objecte de subvenció a causa de modificacions, revisions de preus, certificació final, liquidació del contracte i qualsevol altra incidència sorgida.  
b) Despeses derivades d'expedients d'expropiació forçosa i de canvis de serveis afectats.  
c) Les despeses realitzades fora del termini, regulat en l'apartat e de la base onzena o, si és el cas, de l'eventual pròrroga d'aquest termini.  
  
d) Les despeses en taxes o impostos, fins i tot l'Impost sobre el Valor Afegit.  
e) Les despeses associades a actuacions que hagen sigut declarades d'interés general de l'Estat, llevat que, mitjançant protocol o conveni amb l'Administració general de l'Estat, els ajuntaments o entitats locals hagen assumit l'execució d'aquestes actuacions.  
f) Les despeses associades a aquelles actuacions que en la data de sol·licitud de l'ajuda disposen d'assignació en ferm de fons europeus diferents dels que financen el Pla de recuperació, transformació i resiliència en el marc de la programació financera vigent, o que compten amb finançament de l'Administració General de l'Estat per estar incloses en un conveni o protocol amb aquesta.  
g) Les despeses associades a actuacions de les quals no s'aporte la documentació completa exigida en aquestes bases i convocatòria.  
  
Base cinquena. Compatibilitat, incompatibilitat i pla de control  
1. Les ajudes concedides en virtut de la present resolució seran compatibles amb altres destinades a finançar la mateixa activitat, qualsevol que siga la seua naturalesa i l'Administració o entitat que les concedisca, excepte amb les concedides per aquesta mateixa conselleria i sempre que la suma de totes aquestes no supere el cost de l'activitat subvencionada.  
2. El finançament aportat per aquestes ajudes no és compatible amb el cofinançament per altres fons estructurals de la Unió Europea, atenent el que es disposa en l'article 4.5 del Pla per a la millora del proveïment i reducció de pèrdues de xarxes de xicotets i mitjans municipis.  
  
3. La concessió de les subvencions estarà condicionada a l'existència de crèdit adequat i suficient en els pressupostos de la Generalitat.  
  
4. Les entitats beneficiàries podran subcontractar fins al 100 % de l'execució de l'activitat subvencionada.  
La subcontractació estarà sotmesa al compliment dels requisits de l'article 29.3 LGS.  
Quan l'activitat concertada amb tercers excedisca el 20 per cent de l'import de la subvenció i aquest import siga superior a 60.000 euros, la subcontractació es realitzarà mitjançant un contracte que es formalitzarà per escrit. La subscripció d'aquest contracte serà autoritzada prèviament per l'entitat concedent de la subvenció; per a això, hauran de presentar, davant de l'òrgan concedent de la subvenció, un certificat de la intervenció o secretaria municipal en què s'indique que s'han realitzat els tràmits previs a la contractació conforme al que es preveu en la Llei 9/2017, de contractes del sector públic, sempre tenint en consideració el que es disposa en l'article 31.3 de la Llei 38/2033, general de subvencions, en què s'assenyale l'empresa seleccionada i se sol·licite l'autorització a l'òrgan concedent per a la signatura del contracte.  
5. El control previst en l'article 165.j de la Llei 1/2015, de 6 de febrer, de la Generalitat, d'hisenda pública, del sector públic instrumental i de subvencions, a través del corresponent pla de control, s'efectuarà segons el que es disposa en l'article 169.3 de la Llei 1/2015 mitjançant els controls següents:  
a) Tipus de control a efectuar sobre la línia: administratius, sobre el terreny, a posteriori i/o de qualitat.  
a1. Controls administratius:  
Es revisarà tota la documentació presentada per cadascuna de les ajudes concedides, que a aquest efecte s'ha establit en aquesta resolució com d'aportació preceptiva pel beneficiari així com la comprovació de cada beneficiari d'estar al corrent en les obligacions fiscals (Agència Tributària i Generalitat i davant de la Seguretat Social).  
Es comprovaran tots i cadascun dels documents justificatius de les despeses realitzades, abans de procedir a la seua liquidació.  
a2. Controls sobre el terreny:  
Es comprovarà in situ, almenys un 50 %, el desenvolupament dels treballs inclosos en els projectes presentats per a comprovar l'efectiva realització de les activitats subvencionades.  
a3. Controls a posteriori i/o de qualitat:  
Finalitzada l'activitat subvencionable, es revisarà la documentació per a la comprovació material del compliment de la finalitat objecte de la subvenció. Podrà sol·licitar-se informació addicional que permeta contextualitzar la documentació aportada al principi i les activitats programades en funció del seu efectiu grau d'execució.  
b) Criteris de selecció de la mostra: aleatoris, dirigits o de risc.  
  
Donades la similitud dels treballs i les escasses mostres a realitzar, la selecció es realitzarà per insaculació.  
c) Percentatge mínim d'ajuda a controlar sobre el total pagat en la línia.  
Es controlarà el 100 % de l'ajuda concedida en els controls administratius.  
In situ, es controlaran, almenys, el 50 % dels projectes presentats, que suposen, almenys, el 50 % de les ajudes concedides.  
  
Base sisena. Finançament i quantia de les ajudes i import màxim  
1. L'import total d'aquesta convocatòria ascendeix a set milions dèsset mil tres-cents noranta euros (7.017.390?), que es finançaran amb càrrec a la partida pressupostària 32.83.56.162.87, capítol VII («Millora del proveïment i reducció de pèrdues en xarxes de xicotets i mitjans municipis»), línia de subvenció S8825000, de la Llei 8/2021, de 30 de desembre, de pressupostos de la Generalitat per a l'exercici 2022.  
  
2. La part no executada en l'exercici pressupostari 2022 serà incorporada com a romanent en els exercicis pressupostaris següents fins a la completa execució del programa.  
3. Amb les limitacions pressupostàries, derivades de l'existència de crèdit adequat i suficient, la subvenció a concedir podrà cobrir fins al 80 % del pressupost base de licitació (exclòs IVA), amb un límit quantitatiu de 180.000 euros, i en funció de la població del municipi sol·licitant, segons el següent ordre:  
a) Fins a 1.000 habitants 80 %  
b) Entre 1.001 i 5.000 habitants 75 %  
c) Entre 5.001 i 10.000 habitants 70 %  
d) Entre 10.001 i 15.000 habitants 65 %  
e) Més de 15.000 habitants 60 %  
La població es determinarà d'acord amb el Reial decret 1065/2021, de 30 de novembre, pel qual es declaren oficials les xifres de població resultants de la revisió del padró municipal referides a l'1 de gener de 2021 (DJM 5259).  
4. L'import subvencionat per la Conselleria no es veurà incrementat per cap motiu, i anirà a càrrec de l'entitat beneficiària el finançament i pagament de l'addicional necessari. En cas que les obres s'adjudiquen a la baixa, l'import de la subvenció a càrrec de la conselleria amb competències en matèria de recursos hídrics es reduirà proporcionalment a la baixa.  
Qualsevol increment en el pressupost a conseqüència de les modificacions al projecte seleccionat per a ser subvencionat serà íntegrament assumit pel beneficiari.  
  
Base setena. Règim de concessió  
Aquestes ajudes es concediran en règim de concurrència competitiva, tal com s'estableix en l'article 22.1 de la Llei 38/2003, de 17 de novembre, de subvencions, de conformitat amb els principis de publicitat, transparència, concurrència, objectivitat, igualtat i no discriminació, així com amb els principis d'eficàcia i eficiència, establits en els articles 8 i 17, i d'acord amb el que es disposa pel reglament d'aquesta llei, aprovat mitjançant el Reial decret 887/2006, de 21 de juliol, d'acord amb els criteris establits en la present resolució, estimant les sol·licituds a les quals s'haja atorgat major valoració fins que s'extingisca el crèdit pressupostari.  
Es valoren cadascuna de les sol·licituds admeses que han complit els terminis i els requisits assenyalats en les presents bases, conforme als criteris per a determinar les quanties de la subvenció que figuren en l'apartat 3 de la base sisena i els criteris de valoració establits en la base onzena. L'ordre de prelació es determinarà per aplicació de les següents regles:  
a) En primer lloc s'ordenaran les sol·licituds d'acord amb la puntuació obtinguda en aplicació dels criteris de ponderació establits en la base onzena.  
b) Les subvencions es concediran a aquelles sol·licituds que hagen obtingut major puntuació en aplicació dels criteris de ponderació i regles assenyalats en les presents bases fins al límit de crèdit fixat en la convocatòria.  
c) En el cas que existisquen diverses sol·licituds empatades a punts i no hi haja crèdit suficient per a totes, es donarà prioritat, fins a esgotar el crèdit disponible, denegant la resta, a les sol·licituds empatades ordenades de major a menor puntuació en el criteri de grau de maduració de les actuacions (criteri 4) dels establits en la base onzena. Si persisteix l'empat, es donarà prioritat a les sol·licituds empatades que hagen obtingut una major puntuació en el criteri d'assegurament del compliment de l'objectiu de l'ordre (criteri 1). Si així i tot persisteix l'empat, es donarà prioritat a les actuacions empatades que acrediten major població beneficiada. Si continua persistint l'empat, es donarà prioritat a les sol·licituds empatades que hagen obtingut major puntuació en el criteri d'innovació tecnològica en els sistemes de proveïment municipal (criteri 2). Si després d'utilitzar els anteriors criteris persisteix l'empat, es donarà prioritat a les sol·licituds per data d'entrada en registre. Com a últim recurs i, en cas de persistir l'empat, aquest es dirimirà per sorteig.  
  
d) S'establirà una llista de reserva per a les sol·licituds que hagen sigut baremades complint amb les condicions administratives i tècniques establides en les bases reguladores per a adquirir la condició de beneficiàries, però que no hagen sigut estimades per haver-se depassat la quantia màxima del crèdit fixat en la convocatòria.  
En aquest supòsit, si renuncia a la subvenció alguna de les entitats beneficiàries en el termini d'un mes següent a la notificació de la resolució de concessió, l'òrgan concedent acordarà, sense necessitat d'una nova convocatòria, la concessió de la subvenció a les entitats sol·licitants següents amb vista a la seua puntuació, sempre que amb la renúncia per part d'alguna de les persones beneficiàries s'haja alliberat crèdit suficient per a atendre almenys una de les sol·licituds denegades.  
  
L'òrgan concedent de la subvenció comunicarà aquesta opció a les entitats interessades, a fi que accedisquen a la proposta de subvenció en el termini improrrogable de 10 dies. Una vegada acceptada la proposta per part de les entitats sol·licitants, l'òrgan administratiu dictarà l'acte de concessió i procedirà a la seua notificació.  
  
Base huitena. Termini  
El termini de presentació de les sol·licituds serà de dos mesos a comptar des de l'endemà de la publicació de l'extracte de la convocatòria en el Diari Oficial de la Generalitat Valenciana.  
  
Base novena. Presentació de la sol·licitud  
1. Els beneficiaris estan obligats a relacionar-se amb la Generalitat a través de mitjans electrònics en els termes de l'article 14 de la Llei 39/2015, d'1 d'octubre, del procediment administratiu comú, i han de presentar les sol·licituds telemàticament a través de la seu electrònica de la Generalitat en l'adreça d'internet sede.gva.es/va/proc22430, utilitzant els corresponents models normalitzats disponibles en aquesta.  
  
2. La sol·licitud de subvenció l'haurà de subscriure l'alcalde president de l'Ajuntament, i haurà d'estar aprovada per la junta de govern local o òrgan municipal competent.  
3. Per a accedir de manera telemàtica al procediment, la persona sol·licitant haurà de disposar de signatura electrònica avançada, com el certificat qualificat de representant d'entitat emés per l'Agència de Tecnologia i Certificació Electrònica (ACCV). Així mateix, es podrà utilitzar qualsevol altre sistema de signatura electrònica admés per la seu electrònica de la Generalitat (sede.gva.es/va/sede\_certificados).  
En cas que es vulga tramitar un procediment mitjançant representació, es podrà atorgar-la a través del Registre de representants (https://www.accv.es/servicios/registro-de-representantes/). L'accés al Registre de representants per part dels representats pot realitzar-se utilitzant un certificat qualificat de ciutadà (si és persona física) o de representant d'entitat (si és persona jurídica).  
Les sol·licituds presentades han de signar-se amb el certificat digital de la persona física o jurídica que presenta la sol·licitud o, si és el cas, amb el certificat digital del seu representant. Així mateix, els restants documents que s'adjunten, quan siga procedent, hauran d'anar signats electrònicament pels qui siguen competents per a això.  
En el cas que alguna de les persones sol·licitants presente la seua sol·licitud presencialment, se la requerirà perquè l'esmene a través de la seua presentació electrònica en els termes previstos en l'article 68.4 de la mencionada Llei 39/2015, d'1 d'octubre. A aquest efecte, es considerarà data de presentació de la sol·licitud aquella en la qual haja sigut realitzada l'esmena.  
4. Les esmenes o les aportacions documentals posteriors a la presentació de la sol·licitud es realitzaran telemàticament en la seu electrònica de la Generalitat a través de l'adreça d'internet sede.gva.es/va/proc18536.  
5. A la sol·licitud s'adjuntarà, com a mínim, la documentació establida en la base desena d'aquesta resolució.  
6. La sol·licitud incorporarà les següents declaracions responsables, que hauran de ser subscrites, segons siga procedent, per les persones sol·licitants:  
a) Estar al corrent en el compliment de les seues obligacions tributàries i amb la Seguretat Social, d'acord amb l'article 24.6 del Reglament de la Llei 38/2003, de 17 de novembre, aprovat pel Reial decret 887/2006, de 21 de juliol.  
b) No trobar-se en cap de les situacions descrites en l'article 13 de la Llei 38/2003, de 17 de novembre, incloent-hi la inexistència d'obligacions de reintegrament d'altres subvencions o ajudes, o, si és el cas, el fidel compliment de les seues obligacions de reintegrament d'altres subvencions o ajudes, conforme als termes establits en l'article 21 del Reglament de la Llei 38/2003, de 17 de novembre, aprovat pel Reial decret 887/2006, de 21 de juliol.  
c) Conéixer, acceptar i comprometre's al compliment de les exigides en la present resolució, així com el compromís de l'ajuntament amb l'execució i posterior explotació de les actuacions, la seua conservació i manteniment.  
d) Complir amb totes les obligacions exigibles en el marc del Pla de recuperació, transformació i resiliència, en particular, conéixer el compliment de les obligacions següents (d'acord amb el que s'estableix en el Reglament (UE) núm. 2021/241):  
- Subjecció als controls dels òrgans de control europeus (Comissió, Tribunal de Comptes Europeu, Oficina de Lluita Antifrau i Fiscalia Europea), normes sobre conservació de la documentació.  
- Normes sobre informació i comunicació.  
- Normes de lluita contra el frau i corrupció.  
e) Complir les obligacions acreditatives del compliment de les obligacions contemplades en la resolució HFP/1030/2021, de 29 de setembre, mitjançant la presentació dels models corresponents:  
- Model A de declaració d'absència de conflicte d'interessos (DACI).  
- Model B de declaració de cessió i tractament de dades en relació amb l'execució d'actuacions del Pla de recuperació, transformació i resiliència (PRTR).  
- Model C de declaració de compromís en relació amb l'execució d'actuacions del Pla de recuperació, transformació i resiliència (PRTR).  
  
7. Així mateix, la presentació de la sol·licitud suposarà el compromís exprés del sol·licitant, en cas de ser beneficiari final de l'ajuda, de concedir els drets i accessos necessaris per a garantir que els organismes europeus exercisquen les seues competències, de conformitat amb l'article 22.2.e del Reglament (UE) 2021/241 del Parlament europeu i del Consell, de 12 de febrer de 2021, i l'article 129 del Reglament (UE, Euratom) 2018/1046 del Parlament Europeu i del Consell, de 18 de juliol de 2018, sobre les normes financeres aplicables al pressupost general de la Unió, pel qual es modifiquen els Reglaments (UE) núm. 1296/2013 (UE) núm. 1301/2013 (UE) núm. 1303/2013 (UE) núm. 1304/2013 (UE) núm. 1309/2013 (UE) núm. 1316/2013 (UE) núm. 223/2014 i (UE) núm. 283/2014 i la Decisió núm. 541/2014/UE i pel qual es deroga el Reglament (UE, Euratom) núm. 966/2012.  
  
  
Base deu. Documentació que s'ha d'adjuntar a la sol·licitud d'ajuda  
1. Les sol·licituds hauran de formalitzar-se en el formulari disposat per a la convocatòria i s'hi adjuntarà la següent documentació:  
a) Acreditació de la identitat de la persona sol·licitant i, si és el cas, del seu representant legal.  
b) Acreditació d'estar al corrent de les obligacions tributàries, estatals i autonòmiques, i amb la Seguretat Social.  
c) Certificat d'acord de l'òrgan competent de l'entitat beneficiària que dispose sol·licitar la subvenció, en què es faculte la persona que siga el seu representant legal i s'assumisquen els compromisos i obligacions continguts en les seues bases reguladores i en la seua respectiva convocatòria.  
d) Projecte tècnic de l'obra, redactat pel personal tècnic competent i que continga els documents necessaris per a la completa definició de l'obra a executar, tal com disposa l'article 233 de la Llei 9/2017, de 8 de novembre, de contractes del sector públic o normativa que la substituïsca en aquesta matèria.  
A l'efecte d'avaluar la sol·licitud, el projecte podrà ser inicialment substituït per un document en el qual s'incloga:  
i) Descripció del problema i de la solució adoptada. Resum de la contribució de les actuacions previstes a la reducció de les pèrdues d'aigua. Descripció del sistema actual de control de pèrdues amb indicació del nivell de pèrdues actual. Descripció de l'impacte de l'actuació en la reducció de pèrdues i estimació del seu volum.  
ii. Valoració de les obres, que continga mesuraments, descripció de les unitats d'obra amb el seu preu unitari i aplicació d'aquests preus.  
  
A la suma de la valoració anterior s'aplicaran els percentatges de despeses generals, benefici industrial i IVA.  
iii. Pla de situació i emplaçament amb indicacions georeferenciades de les actuacions a realitzar.  
A més de l'anterior, el projecte o document substitutiu haurà de contindre informació relativa als criteris de valoració indicats en la base onzena següent, així com específicament el següent:  
  
- Ràtio estalvi/població.  
- Ràtio estalvi/inversió.  
- Percentatge d'increment en la garantia del sistema.  
- Mesura en pes de residus no perillosos generats en la construcció i/o demolició i quin percentatge serà reutilitzat, reciclatge o recuperat.  
  
- Percentatge de reducció del consum mitjà d'energia del sistema de distribució generat per l'activitat de millora i renovació del projecte.  
  
- Determinació dels objectius a aconseguir: població beneficiada i percentatge de reducció de pèrdues en cada actuació.  
e) Programa o calendari de terminis elaborat pel personal tècnic competent de l'entitat beneficiària i subscrit per aquesta i per la persona que ocupe l'alcaldia. En aquest termini s'inclou la tramitació del corresponent expedient de contractació, l'execució de l'obra, la remissió dels documents que la justifiquen i l'aprovació d'aquests per l'òrgan competent.  
f) Model de domiciliació bancària.  
2. L'acreditació de la documentació indicada s'efectuarà sense perjudici del que s'estableix en l'article 28.2 de la Llei 39/2015, d'1 d'octubre, del procediment administratiu comú de les administracions públiques.  
Quan l'administració actuant consulte o sol·licite dades o documents en l'àmbit dels fins de la convocatòria que estiguen en el seu poder o que hagen sigut elaborats per qualsevol altra administració, el règim aplicable serà el següent:  
a) L'òrgan gestor del procediment haurà d'estar autoritzat per la persona interessada per a poder consultar les dades d'estar al corrent dels pagaments amb l'Agència Tributària, estatal i autonòmica, i les dades d'identitat fiscal davant de l'Agència Estatal de l'Administració Tributària. En cas contrari, la persona interessada haurà d'aportar els documents acreditatius corresponents.  
b) L'òrgan gestor del procediment té potestat per a consultar les dades d'estar al corrent amb la Tresoreria de la Seguretat Social. No obstant això, si la persona interessada desitja oposar-se a això, és imprescindible que indique la informació concreta a la consulta de la qual s'oposa i els motius que ho justifiquen. Si s'oposa, queda obligada a aportar els documents acreditatius corresponents.  
c) L'òrgan gestor podrà verificar l'exactitud de les dades declarades per la persona interessada, d'acord amb el que s'estableix en la disposició addicional huitena de la Llei orgànica 3/2018, de 5 de desembre, en l'article 4 de la Llei 40/2015, d'1 d'octubre, de règim jurídic del sector públic, i en l'article 13 de la Llei 38/2003, de 17 de novembre, general de subvencions.  
  
Base onze. Criteris objectius de concessió  
1. Les actuacions objecte d'ajuda hauran de complir amb la normativa vigent que els siga aplicable. Així mateix, hauran de comptar amb les preceptives llicències i autoritzacions administratives en el cas que aquestes ho requerisquen, amb anterioritat al pagament de les subvencions.  
2. Perquè les actuacions objecte de les ajudes siguen finançables, hauran de complir simultàniament les següents condicions:  
a) Les actuacions es referiran a sistemes de proveïment que serveixen a municipis amb població menor de 20.000 habitants.  
b) Les actuacions no poden haver sigut declarades d'interés general de l'Estat, llevat que, mitjançant protocol o conveni amb l'Administració general de l'Estat, les comunitats autònomes o entitats locals hagen assumit l'execució d'actuacions d'interés general, i en aquest cas, aquestes podran ser finançades amb càrrec a aquesta subvenció.  
c) Les actuacions hauran d'estar específicament destinades a aconseguir els objectius establits amb el pla: millora, renovació i reducció de pèrdues en els sistemes de proveïment municipals, estalvi en el consum d'aigua i/o increment en la garantia de subministrament; i així s'haurà de justificar en les actuacions seleccionades.  
d) No podran ser seleccionades aquelles actuacions que en la data de sol·licitud de l'ajuda disposen d'assignació en ferm de fons europeus en el marc de la programació financera vigent, o que compten amb finançament de l'Administració general de l'Estat per estar incloses en un conveni o protocol amb aquesta.  
e) Les actuacions hauran d'haver-se iniciat (data d'alçament de l'acta de replanteig) amb posterioritat a l'1 de febrer de 2020 i hauran d'estar finalitzades abans de l'1 de juny de 2025 (data d'acta de recepció i lliurament a l'ús públic). Per a assegurar l'execució en els terminis previstos, la inversió realitzada haurà de superar el 50 % de la prevista el 30 de juny de 2024.  
3. Tota sol·licitud estarà subjecta a la valoració a càrrec d'una comissió d'avaluació, que es constituirà a aquest efecte, i que avaluarà mitjançant l'aplicació dels criteris que s'exposen a continuació:  
Criteri 1. Assegurament del compliment dels objectius establits en el pla: actuacions per a la millora i/o renovació dels sistemes municipals de proveïment, amb una significativa reducció de les pèrdues en el sistema, que maximitze l'estalvi d'aigua (ràtios estalvi/població i estalvi/inversió) i/o incremente la garantia del sistema.  
  
Criteri 2. Innovació tecnològica en els sistemes de proveïment municipal: a causa de la naturalesa del Pla de recuperació, transformació i resiliència, que té com a pilars la transició ecològica i la transformació digital, es prioritzaran aquelles actuacions que presenten solucions innovadores tant en la seua dimensió verda i d'eficiència energètica, com d'aplicació de noves tecnologies en petites i mitjans municipis per a la seua gestió i explotació. Així, s'haurà de garantir que almenys el 70 % (en pes) dels residus de construcció i demolició no perillosos serà reutilitzat, reciclat o recuperat, i que l'activitat de millora i renovació reduïsca el consum mitjà d'energia del sistema de distribució.  
  
Criteri 3. Contribució als objectius del repte demogràfic: es prioritzaran actuacions situades en zones aïllades geogràficament o en dificultats, on la inversió pública puga ser un element de suport per a articular un desenvolupament harmònic i impulsar l'economia d'aquestes, contribuint a promoure la igualtat i a compensar els territoris més vulnerables a l'exclusió social, així com a millorar la competitivitat i facilitar el desenvolupament de noves activitats econòmiques que afavorisquen l'assentament i la fixació de la població en el medi rural.  
  
Els diferents indicadors seleccionats en aquest criteri es combinaran amb un indicador únic ponderat.  
Criteri 4. Grau de maduració de les actuacions: atenent els terminis compromesos en el Pla de recuperació, transformació i resiliència, es prioritzaran aquelles actuacions que compten amb projectes ja redactats, amb la seua tramitació ambiental aprovada i on es verifique la plena disponibilitat dels terrenys.  
  
Base dotze. Instrucció  
1. L'òrgan encarregat de l'ordenació i instrucció del procediment serà la direcció general amb competències en matèria de recursos hídrics.  
2. Durant la instrucció del procediment es podran realitzar totes les actuacions que s'estimen necessàries per a la determinació, coneixement i comprovació de les dades en virtut de les quals ha de formular-se la proposta de resolució.  
3. S'estableix una fase de preavaluació, en la qual la direcció general amb competències en matèria de recursos hídrics, verificarà el compliment de les condicions imposades per a adquirir la condició d'entitat beneficiària de la subvenció.  
4. Quan la sol·licitud no complisca els requisits establits en les bases reguladores de la present resolució o no s'hi adjunten els documents exigits, d'acord amb el que es preveu en l'article 68 de la Llei 39/2015, es requerirà l'entitat sol·licitant perquè en el termini de 10 dies esmene la falta o hi adjunte els documents preceptius, amb indicació que, si així no ho fa, es considerarà que ha desistit de la seua petició, amb la resolució prèvia que haurà de ser dictada en els termes establits en l'article 21 de la llei esmentada o normativa reguladora del procediment administratiu comú que la substituïsca.  
5. Per a l'avaluació de sol·licituds, conforme preveu l'article 22 de la Llei 38/2003, es constituirà una comissió d'avaluació, que estarà integrada per la persona titular de la Direcció General de l'Aigua, o persona en qui delegue, que serà el seu president i nomenarà la resta d'integrants de la comissió d'avaluació. La persona de nivell tècnic responsable de convenis i subvencions de la direcció general amb competències en matèria de recursos hídrics actuarà com a secretari o secretària, i com a vocals dos tècnics o tècniques d'aquesta direcció general.  
6. La comissió d'avaluació podrà sol·licitar a les entitats interessades l'aportació addicional d'altres documents o dades aclaridores que estime necessaris per a resoldre sobre la sol·licitud presentada.  
7. Aquesta comissió d'avaluació, com a òrgan col·legiat, s'ajustarà en el seu funcionament al règim establit per a aquests en els articles 15 a 18 de la Llei 40/2015, d'1 d'octubre, del règim jurídic del sector públic, o normativa reguladora del procediment administratiu comú i del règim jurídic de les administracions públiques que la substituïsca.  
  
8. La comissió d'avaluació emetrà un informe d'avaluació de les sol·licituds conforme als criteris establits en la base onzena anterior. Aquest informe inclourà els criteris de concessió amb la seua corresponent ponderació i s'establirà una prelació de major a menor puntuació.  
  
9. Després de l'informe d'avaluació de les sol·licituds, la comissió d'avaluació formularà una proposta de resolució.  
10. De conformitat amb el que es disposa en l'apartat h de l'article 164 de la Llei 1/2015, els projectes tècnics objecte de subvenció seran sotmesos a informe de l'Oficina de Supervisió de Projectes de la Conselleria d'Agricultura, Desenvolupament Rural, Emergència Climàtica i Transició Ecològica, que prèviament seran remesos per l'òrgan concedent.  
D'altra banda i en virtut del que es disposa en l'article 235 de la Llei 9/2017, de 8 de novembre, de contractes del sector públic, atés que l'òrgan de contractació són les entitats locals, aquestes hauran de sol·licitar un informe a les corresponents oficines o unitats de supervisió dels projectes encarregades de verificar que s'han tingut en compte les disposicions generals de caràcter legal o reglamentari així com la normativa tècnica que resulten aplicables per a cada tipus de projecte.  
  
  
Base tretze. Baremació de les sol·licituds  
1. De l'avaluació dels criteris es podrà obtindre una puntuació d'entre 0 i 100 punts.  
Per a poder ser beneficiari d'una subvenció, s'haurà d'obtindre una puntuació igual o superior a 50 punts.  
2. La baremació de les sol·licituds es realitzarà seguint els següents criteris de ponderació:  
A) Criteri 1. Assegurament del compliment dels objectius establits en el pla (puntuació màxima 50 punts).  
Es tindran en compte les actuacions per a millora i/o renovació dels sistemes municipals de proveïment, amb una significativa reducció de pèrdues en el sistema que maximitze l'estalvi d'aigua i/o incremente la garantia del sistema «entenent com a tal, el grau d'existència d'emmallat i sectorització de la xarxa sobre la qual s'actua».  
A1. Quant a la reducció de pèrdues Pa (%): mancant un estudi justificatiu específic d'avaluació de pèrdues en l'àmbit objecte del projecte, per a delimitar el percentatge de reducció de pèrdues objecte de l'actuació:  
S'aportaran per a un any representatiu (l'últim del que es tinguen dades entre els últims cinc anys) les següents dades mesurades:  
a) Volum produït o subministrat al conjunt de la població = Vs.  
  
b) Volum consumit (fins i tot usos urbans i municipals) pel conjunt de la població = Vc.  
c) Percentatge de pèrdues, P (%) = (Vs- Vc) 100 / Vs.  
Per a estimar el percentatge de pèrdues relacionat amb l'actuació, mancant un estudi específic, es realitzarà el següent ajust:  
1) Percentatge de reducció de pèrdues en el sistema en baixa Pab (%) = P (%) nombre d'habitants (RER 0658) als quals dona servei la xarxa en baixa objecte del projecte/nombre total d'habitants de la població (HVA 7162).  
2) En cas d'actuar sobre el sistema en alta, percentatge de reducció de pèrdues en el sistema en alta P(aa) % = El menor dels següents valors: (P (%) nombre d'habitants (UIE 1923) als quals dona servei la xarxa en alta objecte del projecte/nombre total d'habitants de la població (IQC 1113) i (100 € Pab (%)).  
En cas d'aportar-se l'estudi específic, aquest haurà d'incloure els valors de P(aa) i P(ab) obtinguts en aquest estudi per a l'àmbit objecte del projecte.  
Puntuació:  
A1. = (3 Pab (%) + Paa (%) 40/20, amb un màxim de 40 punts.  
A2. Quant a l'increment de la garantia del sistema:  
S'atorguen 10 punts si el projecte contempla l'emmallat i sectorització de tota la xarxa sobre la qual s'actua (es refereix únicament a la xarxa en què estan integrades les canonades i/o instal·lacions que es renoven o milloren); 0 punts en qualsevol altre cas.  
Total puntuació Criteri 1 = A1 + A2, amb un màxim de 50 punts.  
A l'efecte de la valoració d'aquest criteri, haurà de presentar-se la documentació justificativa de les dades utilitzades en el projecte per al seu càlcul.  
En un altre cas, no s'obtindrà puntuació en aquest apartat.  
  
B) Criteri 2. Innovació tecnològica en els sistemes de proveïment municipal (puntuació màxima 20 punts)  
Es prioritzaran aquelles actuacions que presenten solucions innovadores tant en la seua dimensió verda i d'eficiència energètica com d'aplicació de noves tecnologies en xicotets i mitjans municipis per a la seua gestió i explotació.  
Puntuació:  
a) Solucions innovadores en la seua dimensió verda i d'eficiència energètica, B1= 10 punts.  
b) Aplicació de noves tecnologies, B2= 10 punts.  
Total puntuació Criteri 2 = B1 + B2, amb un màxim de 20 punts  
A l'efecte de la valoració d'aquest criteri, haurà de presentar-se la documentació justificativa de les dades utilitzades en el projecte per al seu càlcul.  
En un altre cas, no s'obtindrà puntuació en aquest apartat.  
  
C) Criteri 3. Contribució als objectius del repte demogràfic (puntuació màxima 10 punts)  
Es prioritzaran actuacions situades en zones aïllades geogràficament o en dificultats, on la inversió pública puga ser un element de suport per a articular un desenvolupament harmònic i impulsar l'economia d'aquestes, contribuint a promoure la igualtat i a compensar els territoris més vulnerables a l'exclusió social, així com a millorar la competitivitat i facilitar el desenvolupament de noves activitats econòmiques que afavorisquen l'assentament i la fixació de la població en el medi rural.   
  
Atés que es tracta de ponderar diversos paràmetres heterogenis (de diferent magnitud i unitats de mesura), cal homogeneïtzar-los; per això, cal comparar-los amb valors patró o de referència.  
Per a avaluar aquest criteri de priorització de les sol·licituds, es faran servir els següents indicadors:  
a) Densitat de població: nombre d'habitants (XYI 2058) per quilòmetre quadrat del terme municipal.  
Font: IVE (Institut Valencià d'Estadística), fitxes municipals, any 2021. https://pegv.gva.es/va/fichas.  
Valor patró o de referència = 25 habitants/quilòmetre quadrat (Pla estratègic valencià antidespoblament).  
Puntuació, A: Si a > 25 25/a  
 Si a 25 1  
b) Població major de 65 anys: percentatge (%) d'habitants majors de 65 anys respecte al total en el municipi.  
Font: IVE.  
https://pegv.gva.es/va/padro-municipal-continu-explotacio-estadistica.resultats-per-a-la-comunitat-valenciana.  
Dades: any 2021, com que apareixen desagregades per edats, cal sumar els d'edat major de 65 anys i obtindre el tant per cent respecte del total d'habitants en el municipi aqueix any.  
Valor patró o de referència = 20 % (Pla estratègic valencià antidespoblament).  
Puntuació, B: Si b 20 1  
 Si b < 20 b/20  
c) Percentatge d'aturats %: percentatge d'aturats registrat respecte al total d'habitants de la població - el nombre d'habitants major de 65 anys.  
Font: IVE, fitxes municipals, any 2021.  
Per a tindre en compte el nombre d'habitants majors de 65 anys es realitzarà el següent ajust:  
c = m/(1-b/100).  
m = percentatge en tant per cent del valor indicat en la font respecte del nombre d'habitants total de municipi aqueix any.  
b= percentatge de majors de 65 anys obtingut en l'apartat anterior.  
  
Valor patró o de referència = 10.  
Puntuació, C: Si c 10 1  
 Si c < 10 c/10  
Índex socioeconòmic ponderació dels paràmetres anteriors I = (4A + 4B + 2C)/10  
Total puntuació criteri 3: en funció de l'índex socioeconòmic, amb un màxim de 10 punts:  
Si I < 3 0  
Si 3 I < 6 5  
Si 6 I 10  
A l'efecte de la valoració d'aquest criteri, haurà de presentar-se la documentació justificativa de les dades utilitzades en el projecte per al seu càlcul.  
En un altre cas, no s'obtindrà puntuació en aquest apartat.  
  
D) Criteri 4. Grau de maduració de les actuacions, màxim 20 punts.  
  
Vistos els terminis compromesos en el Pla de recuperació, transformació i resiliència, es prioritzaran aquelles actuacions que compten amb projectes ja redactats, amb la seua tramitació ambiental aprovada i verificació de la plena disponibilitat dels terrenys mitjançant la següent puntuació:  
a) Si en la sol·licitud aporta projecte i informe de supervisió d'aquest amb constància de la seua tramitació ambiental aprovada o, si escau, exempció, i certificat de disponibilitat de la totalitat dels terrenys: 20 punts.  
b) Si en la sol·licitud aporta projecte i falta constància de la seua tramitació ambiental o, si és el cas, exempció i, o informe de supervisió d'aquest o certificat de disponibilitat de la totalitat dels terrenys: 15 punts.  
c) Si en la sol·licitud aporta la documentació tècnica substitutiva del projecte amb constància de la seua tramitació ambiental aprovada o, si escau, exempció, i certificat de disponibilitat de la totalitat dels terrenys: 10 punts.  
d) Si en la sol·licitud s'aporta documentació tècnica substitutiva del projecte i falta constància de la seua tramitació ambiental o, si és el cas, exempció i, o certificat de disponibilitat de la totalitat dels terrenys = 5 punts.  
La puntuació final serà el resultat de sumar les puntuacions obtingudes per a cadascun dels criteris P = criteri 1 + criteri 2 + criteri 3 + criteri 4, amb un màxim de 100 punts.  
A l'efecte de la valoració d'aquest criteri haurà de presentar-se la documentació justificativa de les dades utilitzades en el projecte per al seu càlcul.  
En un altre cas, no s'obtindrà puntuació en aquest apartat.  
  
Base catorze. Resolució i notificació  
1. La competència per a resoldre el procediment de concessió d'ajudes correspon a la persona titular de la Secretaria Autonòmica d'Emergència Climàtica i Transició Ecològica, en virtut de la delegació de competències efectuada per la Resolució de 27 de juliol de 2015, de la consellera d'Agricultura, Medi Ambient, Canvi Climàtic i Desenvolupament Rural, així com les facultats relatives a la modificació, revocació i reintegrament d'aquestes, en les matèries pròpies dels centres directius dependents de les secretaries autonòmiques.  
2. El termini màxim per a resoldre i notificar la resolució del procediment és de sis mesos, que es computarà a partir de l'endemà de la publicació de la present convocatòria, segons el que es disposa en l'article 25.3 de la Llei 38/2003, de 17 de novembre. Si no s'ha dictat i publicat una resolució expressa en aquest termini de sis mesos, els interessats podran entendre desestimada la seua sol·licitud conformement amb l'article 25.5 de la Llei 38/2003, de 17 de novembre.  
3. La notificació de la resolució es realitzarà mitjançant la publicació en el Diari Oficial de la Generalitat Valenciana. Així mateix, es podrà publicar en la pàgina web de la Conselleria d'Agricultura, Desenvolupament Rural, Emergència Climàtica i Transició Ecològica.  
La publicació de la resolució de concessió en el Diari Oficial de la Generalitat Valenciana substitueix les notificacions individuals, i té els mateixos efectes, conformement amb el que s'estableix en l'article 45 de la Llei 39/2015, d'1 d'octubre, del procediment administratiu comú de les administracions públiques.  
4. En les resolucions de concessió de les subvencions es farà constar expressament que els fons amb què se sufraguen procedeixen dels pressupostos generals de l'Estat, dins del Pla de recuperació, transformació i resiliència de la Unió Europea.  
5. La sol·licitud de subvenció comporta l'acceptació tàcita de la subvenció concedida, entenent que accepta totes i cadascuna de les condicions expressades en aquesta resolució, en la corresponent convocatòria i en l'acte de concessió de la subvenció.  
6. L'entitat beneficiària podrà renunciar a la subvenció concedida en el termini un mes comptat a partir de l'endemà de la notificació de la resolució administrativa. D'igual manera, l'entitat sol·licitant podrà desistir de la sol·licitud de la subvenció en qualsevol moment abans de la concessió d'aquesta. Tant la renúncia a la subvenció com el desistiment a la sol·licitud hauran de ser expressos, i comunicar-se a l'òrgan instructor mitjançant la seua presentació en la seu electrònica de la Generalitat a través de l'adreça d'internet sede.gva.es/va/proc18536.  
  
  
Base quinze. Justificació  
1. Sol·licitud de pagament.  
1.1. La presentació del material justificatiu es realitzarà adjuntant el model de Justificació de la subvenció i de sol·licitud d'abonament de les ajudes disponibles en la seu electrònica de la Generalitat, en l'adreça d'internet sede.gva.es/va/proc22430.  
1.2. Les sol·licituds han de signar-se amb el certificat digital de la persona que presenta la sol·licitud o, si és el cas, amb el certificat digital del seu representant. Així mateix, els restants documents que s'adjunten, quan siga procedent, hauran d'anar signats electrònicament pels qui siguen competents per a això.  
1.3. Una vegada finalitzat el projecte i en el termini de tres mesos des de la seua recepció, sempre abans de la conclusió del termini d'execució marcat en l'apartat 2.e de la base onze d'aquesta resolució, les entitats beneficiàries hauran de presentar el compte justificatiu i sol·licitud de pagament. Els documents que s'adjunten a la sol·licitud de pagament i que formaran part del compte justificatiu seran:  
- Una memòria d'actuació justificativa del compliment de les condicions imposades en la concessió de la subvenció, amb indicació de les activitats realitzades i dels resultats obtinguts, aprovada per l'òrgan municipal corresponent i autoritzacions administratives que siguen preceptives tant per a l'execució del projecte com l'exercici de l'activitat.  
  
- Una memòria econòmica justificativa del cost de les activitats realitzades aprovada per l'òrgan municipal competent, que contindrà:  
a) Una relació classificada de les despeses i inversions de l'activitat, amb identificació del creditor i del document de pagament, l'import, la data d'emissió i la data de pagament.  
b) Les despeses efectuades es justificaran mitjançant factures i documents de pagament, o documents de valor probatori equivalent d'acord amb la normativa aplicable i el que es disposa en la present convocatòria.  
c) Una relació detallada d'altres ingressos o subvencions que hagen finançat l'activitat subvencionada amb indicació de l'import i la seua procedència.  
d) Certificat expedit per la intervenció o secretaria de l'entitat beneficiària, acreditatiu d'haver tramitat l'expedient de contractació de l'obra d'acord amb la legislació de contractes vigent.  
e) Si és el cas, la carta de pagament de reintegrament en el supòsit de romanents no aplicats, així com dels interessos derivats d'aquests.  
f) Còpia dels certificats emesos pel tècnic director de les obres, aprovats per l'òrgan de contractació municipal corresponent.  
  
g) Reportatge fotogràfic de les actuacions realitzades, que incloga fotografies de la situació final després de les actuacions i, si és el cas, dels equips i instal·lacions principals finals objecte de l'ajuda, així com on es mostre el cartell publicitari o senyalització de l'actuació.  
h) Seguint el principi de competència en el contracte menor, l'òrgan de contractació sol·licitarà, almenys, tres pressupostos, havent de quedar això suficientment acreditat en l'expedient, tal com s'indica en l'annex de la Resolució de 6 de març de 2019, de l'Oficina Independent de Regulació i Supervisió de la Contractació, per la qual es publica la Instrucció 1/2019, de 28 de febrer, sobre contractes menors, regulats en la Llei 9/2017, de 8 de novembre. Instrucció II.  
i) Còpia del contracte formalitzat entre el municipi i la persona adjudicatària de les obres.  
j) Certificat del director d'obra del compliment del pla de gestió de residus que justifique quin percentatge en pes dels residus de construcció i demolició no perillosos ha sigut reutilitzat, reciclat o recuperat, així com justificar documentalment la recepció de l'excedent d'aquests materials per un gestor de residus autoritzat.  
k) Certificat del director d'obra que justifique que l'activitat de millora i renovació redueix el consum mitjà d'energia del sistema de distribució.  
1.4. La no execució, no justificació i impagament de les actuacions en els terminis establits, implica el reintegrament de la subvenció efectivament concedida i pagada.  
2. Certificacions:  
2.1. A la primera certificació s'adjuntarà:   
a) En el cas d'haver presentat inicialment el document substitutiu necessari per a la valoració quantitativa de l'actuació, haurà de presentar el projecte tècnic, així com l'informe de supervisió signat per tècnics competents de l'Administració o de l'Oficina de Supervisió de Projectes de conformitat amb el que es disposa en l'apartat h de l'article 14 de la Llei 1/2015.  
b) Certificat expedit per la intervenció o secretaria de l'entitat beneficiària, acreditatiu d'haver tramitat l'expedient de contractació de l'obra d'acord amb la legislació de contractes vigent.  
c) Còpia de les ofertes sol·licitades i justificació de la triada, en els casos contemplats en la lletra h) de l'apartat anterior.  
d) Còpia del contracte formalitzat entre el municipi i la persona adjudicatària de les obres.  
e) Acta de replanteig de l'obra.  
f) Testimoniatge fotogràfic de les actuacions realitzades.  
Si l'obra ha sigut finançada amb la subvenció i, a més, amb fons propis o altres subvencions o recursos, certificat en el qual es faça constar l'import, la procedència i l'aplicació de tals fons a l'obra subvencionada.  
Si l'obra es realitza pel sistema d'administració pròpia, els certificats d'obra (que, en aquest cas, consistiran en una relació de mesuraments), hauran d'anar acompanyats, a més del que s'indica en els punts a, e i f) anteriors, dels següents justificants:  
a) La part dels costos de personal s'acreditarà mitjançant un certificat expedit per la intervenció o la secretaria municipal, acreditatiu d'haver sigut satisfets amb càrrec als crèdits consignats en el capítol VI del pressupost, en el qual apareixerà l'import.  
b) La part dels costos d'adquisició de materials o prestació de serveis s'acreditarà amb les còpies de les factures, aprovades per l'òrgan competent del municipi, destacant el finançament de la Generalitat, a través de la conselleria amb competències en matèria de recursos hídrics, subvenció concedida, data i import.  
c) A fi de justificar que la inversió realitzada supera el 50 % de la prevista el 30 de juny de 2024, es presentarà un certificat d'obra executada que justifique tal circumstància abans del 15 de juliol de 2024 (com a data límit).  
  
Base setze. Pagament de les subvencions concedides  
1. Una vegada presentada la documentació justificativa pel beneficiari, la Conselleria d'Agricultura, Desenvolupament Rural, Emergència Climàtica i Transició Energètica procedirà, en el termini màxim de sis mesos a la comprovació de la inversió, i en un altre de sis mesos al pagament de l'ajuda sempre que no s'excedisquen els terminis establits en l'article 69 i següents del Reial decret 887/2006, de 21 de juliol, pel qual s'aprova el Reglament de la Llei 38/2003, de 17 de novembre, general de subvencions.  
2. Constituirà, en tot cas, un requisit previ per al pagament, l'expedició per part del director general del corresponent certificat de comprovació i aprovació de justificant.  
3. D'acord amb el que s'estableix en l'article 61.3 del Reial Decret llei 36/2020 de 30 de desembre, pel qual s'aproven mesures urgents per a la modernització de l'Administració pública i per a l'execució del Pla de recuperació, transformació i resiliència, els destinataris últims d'aquestes bestretes hauran d'acreditar que es troben al corrent de pagament de les obligacions de reembossament de qualssevol altres bestretes concedides anteriorment amb càrrec als crèdits específicament consignats per a la gestió de fons europeus en els pressupostos generals de l'Estat.  
4. Així mateix, els ajuntaments, amb caràcter previ al pagament, han d'acreditar trobar-se al corrent de la seua obligació de rendir comptes anuals davant de la Sindicatura de Comptes, segons disposa l'article 199.4 de la Llei 8/2010, de 23 de juny, de règim local de la Comunitat Valenciana.  
5. Pagament fraccionat o abonament a compte.  
1. Per a aquelles actuacions iniciades amb posterioritat a l'1 de febrer de 2020 i abans de l'1 de juny de 2025, podran realitzar-se abonaments a compte que suposaran la realització de pagaments fraccionats que respondran al ritme d'execució de les accions subvencionades, abonant-se per quantia equivalent a la certificació presentada.  
Aquests pagaments fraccionats hauran de complir les següents característiques:  
- Els pagaments fraccionats han de destinar-se únicament a cobrir despeses de l'actuació objecte de la subvenció i han de justificar-se adequadament.  
- La part d'obra executada fins al 30 de setembre de l'any en curs serà abonada després de la presentació del certificat corresponent en el termini màxim de 15 dies següents al 30 de setembre, a excepció de l'any 2024, que haurà de realitzar-se abans del 15 de juliol de 2024 conformement amb l'apartat c de la base quinze.  
2. D'acord amb l'article 171.5 de la Llei 1/2015, ja que es tracta d'ajudes dirigides a administracions públiques de caràcter territorial, queden exonerats de la constitució de garanties.  
  
Base dèsset. Obligacions i compromisos dels beneficiaris  
  
1. Els beneficiaris hauran de complir les següents obligacions:  
a) Respecte de les obligacions del beneficiari, resulta aplicable el que s'estableix en l'article 14 de la Llei 38/2003, de 17 de novembre, general de subvencions.  
b) Declarar l'obtenció d'altres ajudes per al finançament de la mateixa activitat subvencionada.  
c) Executar la totalitat de l'obra objecte de subvenció, assumint el finançament i abonament de la part de l'import no subvencionat. Tot això, segons les quantitats reflectides en el projecte tècnic.  
d) Complir amb tots els tràmits requerits per la normativa sectorial aplicable a l'actuació projectada.  
e) Ajustar-se en l'execució de l'obra al que es disposa en el projecte tècnic, així com fer efectiva la tramitació de l'expedient segons el que es determina en la legislació vigent en matèria de contractació pública.  
  
f) Assumir les responsabilitats que podrien derivar-se de la realització del projecte o activitat.  
g) Disposar dels permisos administratius corresponents en cas que siguen necessaris per al desenvolupament de l'activitat objecte d'ajuda.  
  
h) Comunicar, en qualsevol moment de la vigència de l'expedient, unes altres subvencions públiques i privades que haguera obtingut o sol·licitat per al mateix projecte amb posterioritat a la presentació de la sol·licitud, la qual cosa donarà lloc al corresponent expedient d'adequació de l'ajuda.  
i) Comunicar qualsevol modificació del projecte seleccionat per a la seua execució i subvenció a la direcció general amb competències en matèria de recursos hídrics d'aquesta conselleria.  
j) Facilitar a l'Administració de la Comunitat Valenciana tota la informació que es requerisca sobre l'activitat subvencionada i la possible concurrència d'altres ajudes públiques o aportacions privades amb la mateixa finalitat, amb expressió del seu origen i import.  
k) Sotmetre's a les actuacions d'inspecció a efectuar per l'òrgan concedent, així com qualssevol altres de comprovació i control financer que puguen requerir-se.  
l) Portar una comptabilitat específica de les actuacions objecte de subvenció per a garantir l'adequada justificació de la subvenció concedida i pagada.  
m) Complir amb les obligacions específiques que establisca el PRTR i la seua normativa aplicable, i especialment quant a:  
i. Sol·licitar, a l'efecte d'auditoria i control de l'ús dels fons i en format electrònic que permeta realitzar cerques i en una base de dades única, les categories harmonitzades de dades contemplades en l'article 22.2.d del Reglament (UE) 2021/241 de 12 de febrer.  
ii. A guardar la traçabilitat de cadascuna de les inversions i actuacions realitzades, així com la corresponent documentació acreditativa d'aquestes. Se sotmetran a les mesures de control i auditoria recollides en el Reglament 2021/241 de 12 de febrer, i el Reglament 2018/1046 del Parlament Europeu i del Consell, de 18 de juliol de 2018, sobre les normes financeres aplicables al pressupost general de la Unió. En particular, hauran d'autoritzar la Comissió, l'Oficina Europea de Lluita contra el Frau (OLAF), el Tribunal de Comptes Europeu i, quan siga procedent, la Fiscalia Europea, a exercitar els drets que els reconeix l'article 129, apartat 1, de l'esmentat Reglament financer.  
  
iii. Conservar i custodiar els documents en les condicions i terminis establits de conformitat amb l'article 132 del Reglament 2018/1046, de 18 de juliol, i el Reglament (UE) 2021/241, de 12 de febrer.  
  
iv. Assegurar la regularitat de la despesa subjacent i l'adopció de mesures dirigides a previndre, detectar, comunicar i corregir el frau i la corrupció, previndre el conflicte d'interés i el doble finançament a fi de protegir els interessos financers de la Unió, segons es defineixen en l'article 61, apartats 2 i 3, del Reglament 2018/1046, de 18 de juliol.  
  
v. Ser responsables de la fiabilitat i el seguiment de l'execució de les actuacions subvencionades, de manera que puga conéixer-se en tot moment el nivell de consecució de cada actuació i de les fites i objectius que s'hagen establit sobre aquest tema.  
vi. Assumir qualsevol altra obligació comunitària i nacional que resulte aplicable per raó del finançament del Mecanisme de recuperació i resiliència.  
2. Complir amb les obligacions d'informació i publicitat que les autoritats competents establisquen relatives al finançament del Mecanisme de recuperació i resiliència; tot això, de conformitat amb el que es disposa en l'article 9 de l'Ordre HFP/1030/2021, de 29 de setembre. A aquest efecte, han d'adoptar mesures d'informació, comunicació i visibilitat de les actuacions finançades (bàners en webs o aplicacions informàtiques, cartells informatius, plaques, publicacions impreses i electròniques, material audiovisual, anuncis i insercions en premsa, certificats, etc.), incloent-hi els següents logos:  
i. L'emblema de la Unió Europea.  
ii. Juntament amb l'emblema de la Unió, s'inclourà el text «Finançat per la Unió Europea Next Generation EU».  
iii. Es tindran en compte les normes gràfiques i els colors normalitzats establits en l'annex I del Reglament d'execució 821/2014 de la Comissió, de 28 de juliol de 2014, pel qual s'estableixen disposicions d'aplicació del Reglament (UE) 1303/2013 del Parlament Europeu i del Consell, de 17 de desembre, pel que fa a les modalitats concretes de transferència i gestió de les contribucions del programa, la presentació d'informació sobre els instruments financers, les característiques tècniques de les mesures d'informació i comunicació de les operacions, i el sistema per al registre i l'emmagatzematge de dades.  
  
iv. Així mateix, s'inclourà el logo oficial del PRTR del Regne d'Espanya, i una referència a la gestió per la Direcció General de l'Aigua. A aquest efecte, es tindran en consideració les indicacions que s'adopten sobre la comunicació digital del PRTR.  
v) Una vegada finalitzada l'obra, es col·locarà un cartell permanent (format placa o similar) on s'haurà de reflectir la procedència del finançament i l'emblema de la UE + text «Finançat per la Unió Europea - Next Generation EU».  
3. Les dades aportades pels beneficiaris seran utilitzades per la Direcció General de l'Aigua per a informar la Comissió Europea del compliment dels objectius del Pla de millora del proveïment i reducció de pèrdues en xarxes de xicotets i mitjans municipis del PRTR.  
4. L'entitat beneficiària haurà d'iniciar, instruir i resoldre les reclamacions dels particulars per qualsevol lesió que patisquen en els seus béns i drets a conseqüència de l'execució de les obres, i la mateixa entitat assumirà el pagament corresponent a la indemnització que s'acorde per resolució de l'òrgan competent.  
5. De conformitat amb el que es disposa en els apartats 4 i 5 de l'article 31 de la Llei 38/2003, de 17 de novembre, s'estableix un període mínim de 5 anys, a comptar de la data d'adquisició del bé o l'execució de les inversions, durant el qual els beneficiaris últims hauran de destinar els béns subvencionats al fi concret per al qual es concedeixen les subvencions d'aquesta resolució.  
6. Els beneficiaris últims de les ajudes garantiran el compliment del principi de «no causar mal significatiu al medi ambient» (principio do no significant harm DNSH) i les condicions d'etiquetatge climàtic i digital d'acord amb el que es disposa en el Pla de recuperació, transformació i resiliència, durant totes les fases del disseny i execució del projecte de què es tracte.  
Els dissenys d'edificis i les tècniques de construcció donaran suport a la circularitat i, en particular, demostraran, amb referència a la norma ISO 20695 o altres normes per a avaluar la capacitat de desmuntatge o adaptabilitat dels edificis, com estan dissenyats per a ser més eficients en l'ús de recursos, adaptables, flexibles i desmuntables per a permetre la reutilització i reciclatge utilitzant els sistemes de classificació disponibles per a residus de construcció i demolició.  
7. Per a accedir a la condició de beneficiàries, les entitats sol·licitants hauran de comprometre's a:  
a) Obtindre la plena disponibilitat dels terrenys necessaris per a l'execució de les inversions.  
b) Finançar la diferència entre l'import de la subvenció concedida i el de l'import d'execució de cada projecte.  
c) L'execució i posterior explotació de les actuacions, així com la conservació i el manteniment.  
d) Comprometre's a concedir drets i els accessos necessaris per a garantir que la Comissió, l'OLAF, el Tribunal de Comptes Europea, la Fiscalia Europea i les autoritats nacionals competents exercisquen les seues competències.  
  
Base díhuit. Control, incompliment i reintegrament  
1. Aquestes ajudes seran objecte de les actuacions de comprovació, control i fiscalització.  
2. Tota alteració de les condicions tingudes en compte per a la concessió de la subvenció podrà donar lloc a la modificació de les resolucions de concessió. Així mateix, l'obtenció concurrent de subvencions atorgades per a la mateixa finalitat i objecte per altres administracions o ens públics o privats nacionals donarà lloc a una reducció proporcional en l'import de les subvencions.  
3. L'incompliment sobrevingut dels requisits exigits per a la concessió de la subvenció, o la no execució total de les inversions, amb independència d'altres responsabilitats en què haguera pogut incórrer la persona beneficiària, donarà lloc a la pèrdua del dret a la subvenció concedida, amb l'obligació de reembossar les quantitats ja percebudes, incrementades amb els interessos de demora legalment establits.  
  
En cas d'incompliments parcials, l'autoritat competent graduarà aquest i la seua repercussió en la pèrdua parcial de la subvenció concedida i en l'obligació de reembossament parcial de les quantitats abonades més els interessos de demora. No obstant això, si l'incompliment afecta la no execució parcial de les inversions, es procedirà a la pèrdua del dret a la subvenció per la quantia corresponent a la part no executada dins del termini, i si s'hagueren realitzat pagaments parcials en funció de comprovacions i recepcions parcials de la inversió, aquests tindran la consideració de definitius.  
En cas d'incompliment de les obligacions previstes en l'apartat 6 de la base díhuit d'aquesta resolució «no causar mal significatiu al medi ambient», serà procedent el reintegrament total o parcial de les quantitats percebudes, per l'entitat beneficiària en funció de l'abast de l'incompliment. Així mateix, serà procedent el reintegrament de les quantitats percebudes, així com l'exigència de l'interés de demora des del moment del pagament de la subvenció, en els altres supòsits previstos en l'article 37.1 de la Llei 38/2003, de 17 de novembre, incloent-hi l'incompliment total o parcial de l'activitat subvencionada o dels objectius previstos.  
4. La Generalitat podrà comprovar, pels mitjans que estime més adequats, el compliment de les obligacions inherents a l'atorgament de les ajudes.  
5. En qualsevol cas, serà aplicable el que es disposa, en matèria de control financer, reintegrament i infraccions i sancions administratives, en la Llei 1/2015, de 6 de febrer, de la Generalitat, d'hisenda pública, del sector públic instrumental, i en la Llei 38/2003, de 17 de novembre, general de subvencions.  
  
Base dènou. Transparència i protecció de dades de caràcter personal  
1. La gestió de les ajudes comporta el tractament de dades de caràcter personal en el marc del que es disposa en el Reglament (UE) 2016/679 del Parlament Europeu i del Consell, de 27 d'abril de 2016, relatiu a la protecció de les persones físiques pel que fa al tractament de dades personals i a la lliure circulació d'aquestes dades, i de la Llei orgànica 3/2018, de 5 de desembre, de protecció de dades personals i garantia dels drets digitals.  
2. De conformitat amb el que es disposa en els articles 13 i 14 del Reglament (UE) 2016/679 i l'article 11 de la Llei orgànica 3/2018, de 5 de desembre, respecte al tractament de dades de caràcter personal, cal informar del següent:  
a) Nom del tractament: ajudes i subvencions en matèria d'infraestructures hidràuliques.  
b) Responsable del tractament: persona titular de la sotssecretaria de la conselleria competent en matèria de medi ambient.  
c) Finalitat del tractament: concessió d'ajudes en matèria de conscienciació de l'ús de l'aigua i de subministrament d'aigua, sanejament i defensa contra inundacions.  
d) Exercici de drets: les persones interessades tenen dret a sol·licitar l'accés, rectificació i supressió de les seues dades de caràcter personal, així com a sol·licitar la limitació o oposició al seu tractament i a no ser objecte de decisions individuals automatitzades, de manera presencial o telemàtica, de conformitat amb el que es disposa en la següent adreça d'internet: sede.gva.es/va/proc19970  
e) Reclamacions: sense perjudici de qualsevol altre recurs administratiu o acció judicial, si la persona interessada entén vulnerat el seu dret a la protecció de dades, pot reclamar davant de la Delegació de Protecció de Dades, de manera presencial o telemàtica, de conformitat amb el que es preveu en l'adreça d'internet sede.gva.es/va/proc22094, sense perjudici de la possibilitat de reclamar davant l'Agència Espanyola de Protecció de Dades.  
f) Es pot obtindre informació més detallada en el següent enllaç: https://agroambient.gva.es/va/registre-de-tractaments  
3. Quan s'aporten dades de caràcter personal de terceres persones en el procediment administratiu, tindrà l'obligació d'informar-los de les següents qüestions:  
a) La comunicació d'aquestes dades a l'Administració per al seu tractament en l'àmbit de les seues competències i d'acord amb els fins del procediment.  
b) La possibilitat que l'Administració realitze consultes relacionades amb les seues dades per a comprovar, entre altres qüestions, la seua veracitat. Si aquesta consulta requereix autorització per llei per part de les persones les dades de les quals es consultaran, la persona sol·licitant, o el seu representant legal, haurà d'haver sol·licitat aquesta autorització, que estarà disponible a requeriment de l'Administració en qualsevol moment.  
c) La possibilitat i mode d'exercir els drets d'accés, rectificació, supressió, limitació del tractament o oposició que l'assisteixen en relació amb el tractament de les seues dades personals.  
4. Sense perjudici de les obligacions de transparència que té com a entitat pública, en virtut de la Llei 19/2013, de 9 de desembre, de transparència, accés a la informació pública i bon govern, i de la Llei 1/2022, de 13 d'abril, de transparència i bon govern de la Comunitat Valenciana, les entitats beneficiàries tenen les següents obligacions:  
  
a) Donar l'adequada publicitat del caràcter públic del finançament de programes, activitats, inversions o actuacions de qualsevol tipus que siguen objecte de subvenció, incloent-hi el logotip de la Generalitat Valenciana en mitjans de difusió com ara cartells, materials impresos, mitjans electrònics o audiovisuals i en qualsevol altre mitjà de publicitat que es realitze de l'activitat subvencionada.  
b) Subministrar a l'entitat concedent, amb un requeriment previ, tota la informació que siga necessària per al compliment per aquesta de les obligacions previstes en la llei de transparència, en el termini de 15 dies hàbils des del requeriment.  
c) La disposició dels nous conjunts de dades que es generen per la formalització i el desenvolupament de les subvencions atorgades per l'Administració de la Generalitat, sempre que siga possible, com a conjunt de dades obertes.  
  
Base vint. Publicitat i difusió  
1. Per a la difusió escaient de l'origen de la subvenció els beneficiaris faran constar en les actuacions que s'executen sota el Pla de recuperació, transformació i resiliència (incloent-hi qualsevol documentació o publicació de qualsevol índole i suport, actuació de comunicació o visibilitat, premis i publicitat) que són finançades per la Unió Europea Next Generation EU (Mecanisme per a la recuperació i resiliència), havent de mostrar el logotip oficial del pla, a més de l'emblema de la Unió Europea.  
2. El format s'ajustarà al que s'estableix en el Manual de Marca del Pla de recuperació, transformació i resiliència, confeccionat per la Secretaria d'Estat de Comunicació de la Presidència del Govern.  
  
3. Quan l'entitat beneficiària incloga el seu propi logotip o el d'altres entitats finançadores del projecte, el del Fons Europeu i el de la Comunitat Valenciana, haurà de figurar amb la mateixa grandària i en les mateixes condicions de visibilitat.  
4. D'acord amb el que s'estableix en l'article 18 de la Llei general de subvencions, es procedirà a registrar la convocatòria i la seua resolució en la Base de Dades Nacional de Subvencions, i a publicar en la pàgina web la informació a què es refereix l'article 9 de la Llei 2/2015, de 2 d'abril, de transparència, bon govern i participació ciutadana de la Comunitat Valenciana, o normativa reguladora que la substituïsca.  
  
5. L'Administració de la Generalitat ha de publicar, com a mínim, en les seues pàgines web, de manera actualitzada i estructurada, la informació relativa a les subvencions públiques concedides amb indicació del seu import objectiu i de la finalitat, així com les persones o entitats beneficiàries, d'acord amb el que es preveu en l'apartat 1 de l'article 9 de l'esmentada Llei 2/2015, de 2 d'abril, de transparència, bon govern i participació ciutadana de la Comunitat Valenciana, o normativa reguladora que la substituïsca.  
  
Base vint-i-una. Lluita contra el frau  
1. Durant totes les fases del procés de gestió de les ajudes, la Comunitat Valenciana ha d'aplicar mecanismes suficients per a reduir, previndre, detectar i corregir el risc de frau, la corrupció i els conflictes d'interessos (tal com l'abstenció i recusació), d'acord amb les instruccions aplicables a la gestió del PRTR.  
Les entitats beneficiàries han de tindre un comportament antifrau i col·laborar amb qualsevol altra administració per a evitar comportaments fraudulents en la societat.  
2. Qualsevol persona que tinga coneixement de fets que pogueren ser constitutius de frau, corrupció o irregularitat en relació amb projectes o operacions finançades totalment o parcialment amb càrrec a fons procedents de la Unió Europea en el marc de qualsevol de les convocatòries per a la concessió d'ajudes objecte d'aquestes bases, podrà posar aquests fets en coneixement del Servei Nacional de Coordinació Antifrau de la Intervenció General de l'Administració de l'Estat, per mitjans electrònics a través del canal habilitat al tal efecte per aquest servei en l'adreça web següent:  
https://www.igae.pap.hacienda.gob.es/sitios/igae/es-es/paginas/denan.aspx  
Aquesta comunicació es realitzarà en els termes establits en la Comunicació 1/2007, de 3 d'abril, del mencionat servei.